Vladimír Ferko

**Vladimír Ferko** (* 10. august 1925, Veľké Rovné – † 24. október 2002, Bratislava, Slovensko) bol slovenský spisovateľ, publicista a autor literatúry faktu; otec Andreja Ferka a Jerguša Ferka a brat Milana Ferka. 

## Životopis
Narodil sa v drotárskej rodine a vzdelanie získaval vo Veľkom Rovnom a Bratislave, kde úspešne ukončil štúdium novinárstva na Filozofickej fakulte Univerzity Komenského. Po ukončení štúdia pracoval v rokoch 1949 – 1964 ako redaktor (reportér, resp. zástupca šéfredaktora) v denníku Smena, zároveň bol korešpondentom bulharského denníka Narodna mladež Sofia a gruzínskeho denníka Molodoj Leninec Tbilisi. V rokoch 1965 – 1969 bol vedúcim publicistického oddelenia týždenníka Predvoj a zástupcom šéfredaktora týždenníka Nové slovo. V rokoch 1969 – 1985 pôsobil ako reportér Smeny na nedeľu. Pochovaný je v Košútoch.
Jeho manželkou bola redaktorka vydavateľstva Mladé letá a prekladateľka z francúzštiny, nemčiny, ruštiny a češtiny Hana Ferková (Cena Jána Hollého za preklad knihy Snehulienka a iné rozprávky od Richarda Bambergera a v roku 1984 zápis na Čestnú listinu IBBY za ten istý preklad.) Zomrela v roku 2005.

## Tvorba
Začínal uverejňovaním reportáží z domova i zahraničia, no prvá kniha mu vyšla až v roku 1959. Vo väčšine svojich diel sa venuje popularizácii prírodovedných poznatkov. Jeho knihy sú zmesou popularizačného výkladu, reportáže a eseje, charakteristické je pre ne presná práca s faktami, zaujímavý výklad, no tiež schopnosť zamýšľať sa nad jednotlivými prírodnými javmi v súvislosti s prácou ľudí a ich myslením či cítením.

## Cena Vladimíra Ferka
Po autorovi je pomenovaná cena za literatúru faktu, ktorú udeľuje Spolok slovenských spisovateľov. 

## Dielo
### Tvorba pre dospelých
*1959 – *Tajfún je dobrý vietor*, kniha o zážitkoch z ciest po Číne
*1962 – *Veno z praveku*, o nerastnom bohatstve na Slovensku
*1964 – *Na dne sveta*, o jaskyniach a ich geologickom pôvode, jaskynných maľbách, faune a flóre
*1964 – *Modrý kaleidoskop*
*1968 – *Trinásť zlatých kameňov*, o práci človeka s nerastným bohatstvom
*1970 – *Konopný kríž*, autentické spracovanie skutočných príbehov ľudí poznačených netoleranciou
*1971 – *Kozmické karavely*, o úsilí ľudí vkročiť do kozmu
*1975 – *Diamanty*, zaujímavosti, história a hlavne veľa faktov o tomto neraste
*1975 – *Zlatá nostalgia*, o archeológii, ťažbe zlata, stavbe priehrady Liptovská Mara
*1978 – *Žltý diabol, žltý boh*, o zlate od najstarších správ o ňom do súčasnosti
*1978 – *Kniha o Slovensku*, o našich dejinách, prírodných krásach a bohatstve
*1978 – *Svetom, moje, svetom… *,o drotároch
*1985 – *Magické kamene*
*1985 – *Sedmohlások*, o vzniku vlastností a podôb vtákov
*1985 – *Slovník na každý deň*
*1988 – *Láska na Slovensku*
*1991 – *Zlatá kniha Slovenska*
*1992 – *Martin na čiernom koni*
*1993 – *Príbehy dračích cisárov*
*1994 – *Ako divé husi*, sonda do drotárskej dynastie (spoluautor Andrej Ferko, v roku 1998 sfilmované ako televízny seriál)
*1995 – *Pravda Ruda Pravdíka*, o drotárstve
*1996 – *Slovensko - moja vlasť*
*2000 – *Zákon smotany*, eseje

### Tvorba pre mládež
*1964 – *Červený delfín*, dramatický príbeh o chlapcoch putujúcich k rozvodnenej rieke
*1964 – *Zrnko, otvor sa! *, o kukuričnom zrnku
*1968 – *Malý zelinkár*
*1982 – *Čertovo rebro*
*1985 – *Slncový kolotoč*
*1989 – *Tisícnásobný dukát*

## Referencie

Kategória:Slovenskí spisovatelia
Kategória:Slovenskí spisovatelia pre deti a mládež
Kategória:Slovenskí prozaici
Kategória:Absolventi Filozofickej fakulty Univerzity Komenského v Bratislave
Kategória:Osobnosti z Veľkého Rovného